***Обединен отговор на въпрос от Светла Бъчварова и Николай Пенев****–* ***народни представители от ПГ на БСП за България относно компенсиране на загубите на фермерите в резултат от констатирани огнища на чума по дребните преживни животни и на въпрос от Ивелина Василева, Димитър Бойчев, Иван Вълков, Ася Пеева, Галя Василева и Диана Саватева– народни представители от ПГ на ГЕРБ относно възникване на огнище на чума по дребните преживни животни в село Кости, община Царево и последващи мерки***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

Чумата по дребните преживни животни е вирусно заболяване по овцете и козите, но не е опасна за хората. Болестта се предава основно чрез пряк контакт между животните и се разпространява на нови територии най-вече чрез придвижване на заразени животни. Инкубационният период варира от една до три седмици. В райони, където се явява за първи път заболяването обикновено протича в остра форма с висока температура 40-410С ,с характерни ерозии на устната лигавица, пневмония, дехидратация, загуба на тегло и смърт в голям процент от случаите.

Все още не е категорично установен източника на инфекцията за констатираните огнища в България и механизма на заразяване, но най-вероятно се касае за неспазване мерките за биосигурност в животновъдните обекти от страна на собствениците, нелегална търговия с животни.

Българска агенция по безопасност на храните предприема мерки за контрол и ликвидиране на заболяването съгласно законодателството на Европейския съюз (*Директива 92/119/ЕИО).*

Ситуацията със здравословното състояние на овцете и козите, вследствие чумата по дребните преживни животни в Югоизточна България, беше обсъдена на 5 юли 2018 г. на среща между ръководството на Министерството на земеделието, храните и горите, експерти, научни работници и представители на браншови организации от овцевъдния и козевъдния сектор. Разгледани бяха мерките, които ведомството предприема за ликвидиране на последствията от заболяването, както и възможностите за финансово подпомагане на фермерите.

Унищожаването на заразените и контактни животни в огнищата на Чума по дребните преживни животни в с. Воден и с. Кости е разпоредено със заповед на изпълнителния директор на Българската агенция по безопасност на храните. В с. Воден, обл. Ямбол са унищожени общо **1 398** дребни преживни животни. Унищожените животни са собственост на **21** фермера. В с. Кости, обл. Бургас са унищожени общо **538** дребни преживни животни, собственост на **7** фермера.

**1.** Съгласно чл. 144 от **Закона за ветеринарномедицинската дейност**, размера **на обезщетението за животни** се определя по пазарни цени за месеца, който предхожда възникването на болестта. Обезщетението за племенни животни, за които се прилага развъдна програма е по оценка по породна принадлежност и развъдна стойност, направена от Изпълнителна агенция по селекция и репродукция в животновъдството.

Към настоящия момент се изготвят документите за обезщетение.

**2. Държавна помощ de minimis**

Във връзка с възникналата епизоотична обстановка, Управителния съвет на ДФЗ взе решение на 12 юли (вчера) за подпомагане, в областта на държавните помощи, посредством минимална помощ de minimis по следните направления:

* Пострадалите земеделски стопани в засегнатите общини на област Ямбол (Болярово и Елхово) и област Бургас (Малко Търново, Приморско, Созопол, Средец и Царево), ще бъдат компенсирани чрез минимална помощ de minimis в размер на **25,00 лв**. за овце-майки и кози-майки. Ставките са формирани на база прогнозен нереализиран остатък от сурово мляко по средна пазарна (изкупна) цена.
* Пострадалите земеделски стопани, с издадена заповед за наложена едноседмична възбрана за продажба на сурово мляко в област Ямбол (община Ямбол, община Стралджа и община Тунджа), ще бъдат компенсирани чрез минимална помощ de minimis в размер на **7,00 лв.** обезщетение за брой животно.

Засегнатите земеделски стопани, ще се възползват допълнително и от помощта de minimis (в размер на **7,00 лв.** за дребно преживно животно), която ще бъде предоставена за компенсиране намалението на изкупната цена на суровото мляко през 2018 г. спрямо 2017 г.

**3. Директни плащания при форсмажорни обстоятелства**

Земеделските стопани, засегнати от епизоотична ситуация чума по дребните преживни животни, които са кандидати по схеми за директни плащания за животни и които имат евтанизирани, заявени за подпомагане животни, следва да уведомят Държавен фонд „Земеделие“ за наличието на форсмажорни обстоятелства в срок до 15 работни дни от датата на прекратяване на фактическото събитие, тъй като хипотезата за епизоотия, съгласно Регламент (ЕС) № 1306/2013 на Европейския парламент и на Съвета от 17 декември 2013 г. представлява случай на непреодолима сила и извънредни обстоятелства, който може да бъде признат от компетентния национален орган (*ДФЗ*).

Кандидатите за подпомагане по схемата за обвързано подпомагане за овце-майки и кози-майки в планински райони (10 – 49 животни) и схемата за обвързано подпомагане за овце-майки и кози-майки под селекционен контрол могат да получат подпомагане по съответната схема, в това число за евтаназираните животни, като за тях ДФЗ също така няма да взема предвид реализирани количества мляко и/или регистрирани приплоди при калкулациите.

Аналогично, кандидатите по схемата за преходна национална помощ за овце-майки и/или кози-майки, обвързана с производството, ще бъдат допустими за подпомагане по нея, ако са изпълнени изискванията към момента на настъпване на форсмажорното обстоятелство.

**БЛАГОДАРЯ ЗА ВНИМАНИЕТО!**