***Обединен отговор на въпроси от Димитър Стоянов и Тодор Байчев – народни представители от ПГ на БСП за България относно констатациите на Министерството на земеделието, храните и горите довели до масово избиване от Българската агенция по безопасност на храните на домашни животни в Странджа планина поради случай на чума и предприетите мерки за недопускане на други подобни случаи и от Николай Тишев – народен представител от ПГ на БСП за България относно умъртвяването на стотици животни в с. Кости, общ. Царево от Българската агенция на храните - Бургас***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН СТОЯНОВ,**

**УВАЖАЕМИ ГОСПОДИН БАЙЧЕВ,**

**УВАЖАЕМИ ГОСПОДИН ТИШЕВ,**

През месец юни 2018 г. за пръв път в България и Европейския съюз са констатирани огнища на болестта Чума по дребните преживни животни в непосредствена близост до Турската граница, както следва:

1. с. Воден, общ. Болярово, област Ямбол – потвърдено на 20 юни 2018 г. от Националния диагностичен научноизследователски ветеринарномедицински институт - София и в последствие на 23 юни е потвърдено и от Референтната за Чума по дребните преживни животни лаборатория на Европейския съюз – СИРАД (*CIRAD)*, Франция.

2. с. Кости, общ. Царево, област Бургас - потвърдено на 28 юни 2018 г. от Националния диагностичен научноизследователски ветеринарномедицински институт.

Заболяването е установено с помощта полимеразно-верижна реакция (PCR), който е международно признат лабораторен метод за доказване на вируса на Чума по дребните преживни животни.

В засегнатите региони се изпълнява Програма за надзор на трансгранични болести по животните, като шап, шарка, син език и др. Резултатите от изпълнението на програмата показват, че до датата на констатиране на заболяването Чума по дребни преживни животни, то не е било налично в регионите на Бургас и Ямбол.

Българска агенция по безопасност на храните незабавно предприе всички необходими мерки за контрол и ликвидиране на заболяването съгласно законодателството на Европейския съюз (Директива 92/119/ЕИО) и Националния контингенс план за ограничаване на разпространението на заболяването Чума по дребните преживни, а именно:

* Умъртвяване по хуманен начин и обезвреждане на труповете на всички дребни преживни животни в засегнатите населени места;
* Определяне на 3 км предпазна и 10 км наблюдавана зона около засегнатите населени места, в които са взети проби за лабораторен анализ от всички животновъдни обекти за дребни преживни животни и се извършват ежеседмични клинични прегледи за откриване на отклонения от здравния статус;
* Ежеседмични клинични прегледи във всички обекти за дребни преживни животни в общините по границата с Турция;
* Многократни дезинфекции в засегнатите населени места.

Предприетите действия от страна на БАБХ и в частност от Областните дирекции по безопасност на храните в гр. Бургас и в гр. Ямбол са в съответствие с изискванията на националното и европейското законодателството.

Животните, които са инфектирани с вируса на Чума по дребните преживни животни, не подлежат на лечение, изолация и карантина.

Политиката на Европейския съюз не предвижда извършване на **профилактична** ваксинация за особено опасни вирусни заболявания по животните, каквото е и Чумата по дребните преживни животни.

Умъртвените животни са обезвредени на място чрез загробване с цел недопускане разпространение на заболяването в други населени места. Местата за загробване са определени от Областната епизоотична комисия, в чийто състав има представители на съответната областна и общинска администрация, на Министерството на околната среда и водите и МВР.

Унищожени са общо **1 946** дребни преживни животни в двете констатирани огнища в с. Воден и с. Кости.

На базата на доклада, представен от БАБХ пред Европейската комисия на 4 юли 2018 г., е променено първоначалното Решение *(№ 2018/911/ЕК*) за контрол и ликвидиране на заболяването в България, с което ограниченията за търговия с дребни преживни животни и продукти от тях остават единствено за общини Болярово и Елхово на област Ямбол и общините Царево, Малко Търново, Средец, Приморско и Созопол на област Бургас. Продукти от дребните преживни животни могат да се реализират на пазара извън посочените общини, само ако са термично преработени, съгласно условията на законодателството на Европейския съюз.

БАБХ счита, че на този етап ваксинация не е необходима. Това би било нужно в случай, че заболяването обхване по-големи територии и се разпространява изключително бързо. Спазването от страна на фермерите на мерките, наложени от Агенцията, няма да позволи разпространение на заболяването. Ваксинацията ще наложи неблагополучен статут на зоната за поне **3 години** след спиране на ваксинацията, което силно ще повлияе на възможността за търговия с други държави. Освен това извършването на такъв тип ваксинация, с цел ограничаване разпространението на заболяването, трябва да бъде предварително одобрено от останалите държави членки на Европейския съюз и разрешено от Европейската комисия.

Наложените от БАБХ мерки по отношение на заболяването целят оздравяване на засегнатите региони, като там се извършва засилен надзор за ранно откриване на болни животни, предпазване на останалата част от страната от разпространение на заболяването и възстановяване статута на България, като страна свободна от Чума по дребните преживни животни.

**БЛАГОДАРЯ ЗА ВНИМАНИЕТО!**