***Отговор на въпрос от Румен Георгиев – народен представител от ПГ на БСП за България относно стратегическата визия на Министерството на земеделието, храните и горите с оглед преустановяване на обезлюдяването на селските райони чрез прилагане на глобална стратегия за обновяване на поколенията***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ГЕОРГИЕВ,**

Обезлюдяването и застаряването на населението в селските райони налага търсене на ефективни решения за привличане на младите хора в сектора на земеделието и в селските райони.

Един от основните фактори за тази тенденция са трудностите, с които младите земеделски производители се сблъскват при стартиране на селскостопанска дейност. Налице са редица пречки, които възпрепятстват установяването в сектора на селското стопанство като например:

* достъпа на млади хора до земеделска земя;
* достъпа им до финансиране или капитал;
* достъп до специализирано образование и повишаване на професионалната квалификация.

В допълнение следва да отбележа и все още съществуващотообществено възприемане на селското стопанство като непривлекателна професия, което се явява съставен елемент на гореспоменатите препятствия.

Неслучайно и темата, която избрахме за Неформалното заседание на министрите на земеделието по време на българското председателство беше посветена на обновяването на поколенията в сектора на земеделието, в рамките на бъдещата ОСП, тъй като бихме искали този въпрос да бъде един от приоритетите на ОСП след 2020 г., като в същото време бе продиктувана и от тревожната тенденция в целия Европейски съюз за застаряване на населението, ангажирано със селскостопанска дейност и обезлюдяването на селските райони.

Новите законодателни предложения предвиждат, стратегията за привличането на повече младите хора в сектора да бъде задължително условие за одобрението на Стратегическия план на всяка държава членка в новия програмен период. Ще могат да се предприемат мерки на национално ниво (задължителни и/или доброволни), като например финансови облекчения. Поне 2 % от новия бюджет на директните плащания следва да са насочени към младите земеделци.

До **100 000 евро** се увеличава първоначалната помощ за създаване на стопанство на млад земеделски стопанин. Достъпът до тази сума ще е възможен чрез или в комбинация с финансов инструмент за подпомагане. Държавите могат да приемат финансови инструменти за подкрепа на младите. Европейската инвестиционна банка, също подпомага процеса на подмладяване на поколенията в земеделието.

**Министерството на земеделието, храните и горите** вече предприе действия за изготвяне на Стратегия за цифрово земеделие, която ще формулира приоритетите и целите на политиката в областта на цифровата трансформация на земеделието и ще заложи конкретни мерки и дейности за тяхната реализация.

Младите земеделски производители са носители на потенциал за осъществяване на прехода към цифрово земеделие, което ще даде силен тласък на производителността на труда и ще благоприятства за по-ефективното оползотворяване на ресурсите и за формирането на стабилни доходи, съпоставими с тези от останалите икономически дейности.

През последните години в страната ни се наблюдава повишен интерес от страна на младите към развитие на бизнес в областта на земеделието, което до голяма степен се дължи на предоставената подкрепа през последното десетилетие, насочена към осигуряване на приемственост между поколенията и насърчаване на предприемачеството сред младите хора.

**БЛАГОДАРЯ ЗА ВНИМАНИЕТО!**